Välisministri 27. novembri 2006. a määruse nr 7 „Välisesinduses töötava teenistuja kasutusse antav eluruum ja selle taotluse vorm” muutmise määruse eelnõu seletuskiri

1. Sissejuhatus

Eelnõuga muudetakse Välisministri 27. novembri 2006. a määrust nr 7 „Välisesinduses töötava teenistuja kasutusse antav eluruum ja selle taotluse vorm” (edaspidi määrus), asendades pikaajalises välislähetuses teenistujate eluruumide üürimisel ruutmeetrite piirmäärad rahalise piirmääraga.

Eelnõu ja seletuskirja on koostanud Välisministeeriumi haldusosakonna peaspetsialist Sander Ollik (637 7356, sander.ollik@mfa.ee), rahandusosakonna nõunikud Riina Kerner (5887 9025, riina.kerner@mfa.ee) ja Kristiina Kull (637 7353, Kristiina.kull@mfa.ee) ning juriidilise osakonna riigisisese õiguse büroo jurist Perit Soininen (637 7421, perit.soininen@mfa.ee).

Eelnõuga muudetakse määruse 1. oktoobril 2012. aastal jõustunud redaktsiooni (RT I, 21.09.2012, 3).

Eelnõu ei ole seotud muu menetluses oleva eelnõuga ega Euroopa Liidu õiguse rakendamisega.

Määrus kehtestatakse välisteenistuse seaduse § 64 alusel.

2. Eelnõu sisu ja võrdlev analüüs

Eelnõu eesmärk on pikaajalises välislähetuses teenistujate eluruumide üürimisel ruutmeetrite piirmäära asendamine rahalise piirmääraga. Ruutmeetrite piirmäära asendamine rahalise piirmääraga võimaldab erinevate linnade üüriturge käsitleda universaalsemalt võrreldava kriteeriumi alusel. Ühelt poolt on ruutmeetrite piirmäära alusel sobivate eluruumide leidmisel ilmnenud ebakõlad ruutmeetrite täpsel määratlemisel (nt renditaval pinnal eluruumina mitte käsitletavate osade selgitamine ja arvutamine), teisalt ei toimi ühtne ruutmeetrite piirmäär erinevate riikide erinevate linnade üüriturgude kontekstis võrreldava mõõtühikuna (st standardseks võrdlusühikuks erinevate kultuuriruumide lõikes ei ole niivõrd eluruumi pinna suurus, vaid pigem selle olemuse karakteristikud (nt magamistubade arv, möbleeritus), mis omakorda kajastuvad rendihinnas/rendihinna kategooriates). Ühtlasi võimaldab rahalise piirmäära sätestamine teenistujal oma eluruumi valikul paindlikumalt arvestada talle oluliste aspektide ja vajadustega (näit. väiksem eluruum kulukamas piirkonnas vs suurem eluruum soodsamas piirkonnas). Rahaline piirmäär on ka eelarve planeerimise kontekstis võrreldes ruutmeetrite piirmääraga adekvaatsemat prognoosi võimaldav alus. 

Eelnõu koosneb kahest paragrahvist.

Eelnõu § 1, millega muudetakse määrust, koosneb seitsmest punktist.

Punktiga 1 muudetakse kehtiva määruse § 1, mis sätestab määruse reguleerimisala. Kehtivas määruses on sätestatud, et määrusega kehtestatakse mh välisesinduses töötava teenistuja kasutuses oleva eluruumi suuruse normid. Eelnõu muudatuste kohaselt kehtestatakse määrusega edaspidi välisesinduses töötava teenistuja kasutuses oleva eluruumi üüri piirmäärad.
 
Punktiga 2 täiendatakse kehtiva määruse § 3 lõiget 1 ja lisatakse, et eluruumi üüri suuruse ja üürimisega kaasnevate kulude suuruse planeerimisel arvestatakse mh eluruumi üüri piirmäärasid.

Punktiga 3 muudetakse kehtiva määruse § 4 ning asendatakse eluruumi suuruse normid üüri piirmääraga. Üüri piirmäärad kehtestatakse määruse lisas olevas tabelis. Ühtlasi täpsustatakse, et piirmäärad vaadatakse üle ja vajadusel korrigeeritakse vähemalt kord aastas.

Piirmäärade väljatöötamisel on lähtutud eesmärgist kehtestada limiidid vastavalt turuhindadele iga asukohalinna kohta eraldi, arvestades teenistuja positsiooni ja kaasasoleva pere suurust. Arvestusmetoodika kujundamisel on oluliseks peetud võimalikult ühtse lähenemisega ja automatiseeritud protsessini jõudmist, st objektiivselt olemasolevate andmete kasutamine võimalikult väikese subjektiivse/käsitöö elemendiga. Erinevate võimaluste valideerimiseks on tehtud jooksvalt võrdlusi hetkel renditavate eluruumide hindadega, et üleminek uuele süsteemile oleks tervikpildis võimalikult sujuv. 

Eluruumide üüri piirmäärade arvestuse metoodika on järgmine:
•	Pikaajalises välislähetuses olevate teenistujate elamispindade limiitide määratlemiseks on kasutatud ECA andmebaasi  (Employment Conditions Abroad), mida uuendatakse igal aastal üks kord (märtsis), osades linnades kaks korda (märtsis ja septembris). ECA kasutab rendihindade allikana andmeid kinnisvara firmadelt, tagasisidet rentnikelt ning turu uuringuid.
•	ECA-s on eluruumide rendihindade andmed kajastatud linna erinevate piirkondade lõikes. Piirmäärade sätestamisel on lähtutud linnade esinduslikemate piirkondade andmetest. Piirkonnad on välja valitud koostöös välisesindustega. 
•	Piirmäärade arvestuse aluseks on võetud ECA-st möbleeritud eluruumi rendihind, mis ei sisalda kommunaalkulusid. Iga kaasasoleva lapse puhul on arvestatud lisanduva magamistoaga. 
•	Piirmäärad kajastuvad kohalikus valuutas, v.a. Ankara, kuna sealsed üürilepingud on viimaste aastate kiire inflatsiooni kontekstis olnud mõistlik kohaliku valuuta asemel sõlmida eurodes. Seletuskirjale on selgituseks lisatud üüri piirhindade tabel eurodes. Tabelis toodud piirmäärad tuginevad ECA 2023. a septembri andmetele.
•	Kiievile ECA andmebaas hetkel infot ei paku. 

Kuna alalises esinduses Euroopa Liidu juures on lisaks esinduse juhile veel kaks suursaadikut (erakorraline ja täievoliline suursaadik Poliitika- ja Julgeolekukomitees, asejuht PSC küsimustes ja erakorraline ja täievoliline suursaadik, esindaja Alaliste Esindajate komitees, asejuht Coreper I küsimustes), rakendatakse esinduse juhile kehtestatud üüri piirmäära ka nende eluruumile.

Eluruumi üüri piirmäära loetelus mitte kajastuvate olukordade (näit. hetkel Kiiev, enam kui nelja kaasasoleva lapsega lähetujad), samuti muude erandlike juhtude (näit. teatud põhjusel sätestatud piirmäärast kõrgem hind) puhul otsustab eluruumi taotluse rahuldamise Välisministeeriumi haldusküsimuste asekantsler või lähetajaministeeriumi kantsler või asekantsler, tuginedes eelkõige sel hetkel ECA andmebaasis olevale infole ja selle puudumisel parimale kättesaadavale teabele asukohalinna üürituru kohta (näit. kinnisvaraportaalid, teenistujate info).

Eluruumide piirmäärad vaadatakse üle vähemalt kord aastas.

Punktiga 4 asendatakse kehtiva määruse § 12 lõike 1 punktis 2 viited eluruumi suuruse normidele viidetega eluruumi üüri piirmääradele. 

Üürilepingu sõlmimisel lähtutakse sellel hetkel kehtivast üüri piirmäärast. Kui üürilepingusse on sisse kirjutatud võimalikud põhjendatud hinnatõusud tulevasteks perioodideks, arvestatakse otsust tehes ka selliste võimalike hinnatõusudega vastavalt sellele, kuidas lepingus on need edasiste perioodide kohta sätestatud ja põhjendatud (näit. sõltuvalt tarbijahinnaindeksist, vastavalt kohalikul üüriturul toimuvatele hinnamuudatustele kindlaks määratud vahemikes vms, aga mitte üldsõnaline tõdemus mistahes suurusega hinnatõusuks tulevikus). Kui edasistel perioodidel toimuvad eluruumi rentimisel teenistujale hüvitamisega seonduvad muudatused, mis erinevad algselt heaks kiidetud eluruumi üürimise tingimustest, tuleb teenistujal esitada uus taotlus.

Punktiga 5 lisatakse rakendussäte, mille kohaselt jäävad kõik eelnõu jõustumiseni sõlmitud üürilepingud kehtima, kuni nende lõppemiseni. Üüri piirmäärasid hakatakse kohaldama üürilepingute puhul, mis sõlmitakse pärast käesoleva eelnõu jõustumist. 

Eelnõus nähakse ette enne eelnõu jõustumist sõlmitud üürilepingule üüri piirmäära kohaldamise võimalus juhul, kui teenistuja tasub määruse jõustumisel normiülese pinna eest omaosalust. Kui ka sel juhul ületab üürisumma kehtestatud piirmäära, tuleb teenistujal piirmäära ületav osa üürist ise tasuda.

Punktiga 6 tehakse muudatus määruse lisas 1 „Eluruumi taotlus“, millega jäetakse taotluse vormist välja lahter ülepinna kohta. 

Punktiga 7 täiendatakse määrust lisaga 3, kus on tabelina toodud eluruumide üüri piirmäärad linnade kaupa.

Eelnõu §-ga 2 sätestatakse määruse jõustumine. Määrus jõustub 1. mail 2024. a.

3. Eelnõu vastavus Euroopa Liidu õigusele

Eelnõu ei ole seotud Euroopa Liidu õigusega.
 
4. Määruse mõjud

Määrusega kaasneb majanduslik ja sotsiaalne mõju ning mõju riigivalitsemise valdkonnas, täpsemalt mõju Välisministeeriumi ja lähetajaministeeriumite töökorraldusele. Määrusel puuduvad haridust, kultuuri ja sporti puudutavad mõjud, keskkonnamõjud, mõjud infotehnoloogiale ja infoühiskonnale, mõjud riigikaitsele ja välissuhetele, mõju siseturvalisusele ning regionaalarengule.

Muudatuse sihtrühm
Muudatuste sihtrühmaks on Välisministeeriumi diplomaadid (179) ja erialadiplomaadid teistest riigiasutustest (71), samuti välisesindusse lähetatavad haldusteenistujad (32 Välisministeeriumist ja 4 teistest riigiasutustest). Sihtrühma suurus on toodud 16. veebruari 2024. a seisuga. Lõplikku sihtrühma suurust ei ole võimalik prognoosida, kuna roteerivas süsteemis need arvud muutuvad pidevalt.

Muudatused puudutavad ka Välisministeeriumi ja lähetajaministeeriumide teenistujaid, kelle ülesannete hulka kuulub eluruumi taotluste menetlemine (kokku u 25 inimest).

1) Kaasnev sotsiaalne mõju

Oluline mõju puudub

Eelnõuga kaasneb teatav sotsiaalne mõju diplomaatidele ja haldusteenistujatele, kes töötavad välisesindustes, eelkõige mõju nende heaolule, kuna eelnõuga kehtestatakse piirmäärad, millele peab teenistuja üüritava eluruumi üürihind vastama. See mõjutab teenistuja ja tema perekonna võimalust leida endale sobiv kodu. Kuna eelnõuga ei kehtestata eluruumi valikut mõjutavat täiendavat kriteeriumi, vaid asendatakse seni kehtinud ruutmeetrite piirmäär rahalise piirmääraga, mis oma olemuselt on erinevate riikide erinevate linnade üüriturgude võrdlemisel universaalsem ja objektiivsem karakteristik, võimaldab muudatus teenistujal oma eluruumi valikul senisest paindlikumalt arvestada talle oluliste aspektide ja vajadustega. Seega võib muudatuste mõju pidada positiivseks. 

Eelnõuga tehtavate muudatuste mõju ei saa pidada oluliseks, kuna välisesindustes töötavatele teenistujatele on eluruumi üürimisega kaasnevate kulude katmine igal juhul tagatud. Kuivõrd praegune piirmääradele üleminek ei tähenda olemasolevate eluruumide vahetamist, vaid hakkab kehtima uute eluruumide üürimisel, ei ole üleminekul otseseid mõjusid praegu eluruumi üürijatele. 

2) Kaasnev majanduslik mõju

Oluline mõju puudub

Eelnõuga võib kaasneda teatav majanduslik mõju, kui praegu üüritavaid konkreetseid eluruume soovitakse mingil põhjusel vahetada. Üldjuhul ei ole majanduslik mõju teenistujatele võrreldes praegu üüritavate eluruumide hindadega uue süsteemi kohaselt märkimisväärne.

3) Kaasnev mõju riigiasutuste korraldusele

Oluline mõju puudub

Muudatus ei avalda märkimisväärset mõju Välisministeeriumi ja lähetajaministeeriumide töökoormusele, kuna eluruumide taotluste esitamise, menetlemise ja otsustamise protsess jääb sisuliselt samaks nagu praegu. Küll aga väheneb ruutmeetrite piirmäära hindamisel sageli kaasnenud täiendava teabe kogumise vajadus. 

5. Määruse rakendamisega seotud tegevused, vajalikud kulud ja määruse rakendamise eeldatavad tulud

Eelnõuga ei kaasne märkimisväärseid mõjusid kuludele, mis erineksid oluliselt tavapärastest välistest teguritest tingitud kõikumistest nagu inflatsioon, valuutakursi muutus, erinevate linnade üüriturgude hinnamuutused, aga ka lähetuvate teenistujate perede suurus. Võimalikud tekkivad lisakulud kaetakse Välisministeeriumi ja asjaomaste lähetajaministeeriumite eelarvetest.

6. Määruse jõustumine

Määrus jõustub 1. mail 2024. a. Kuna Välisministeeriumis toimiva rotatsioonisüsteemi kohaselt algavad pikaajalised välislähetused üldjuhul 1. augustist, siis on määruse jõustumine kavandatud selliselt, et eluruumi valikul, mis leiab aset enne välislähetusse siirdumist, oleks võimalik lähtuda käesolevast määrusest juba 2024. a.

7. Eelnõu kooskõlastamine

Eelnõu esitatakse kooskõlastamiseks ministeeriumidele eelnõude infosüsteemis EIS.

Margus Tsahkna
Välisminister

Seletuskirja lisa

Võrdluseks eluruumide orienteeruvad piirmäärad EUR-des (tuginedes ECA 2023. a septembri andmetel, Euroopa Keskpanga 14. detsembri 2023.a kursiga) 	
Linn	Ameti koht	kaasas 0 last	kaasas 1 laps	kaasas 2 last	kaasas 3 last	kaasas 4 last	Valuuta 
EUR	
Abu Dhabi	Esinduse juht	5 668	6 989	7 294	9 493	9 493	EUR	
Abu Dhabi	Teenistuja	3 375	3 898	4 802	6 115	7 539	EUR	
Ankara	Esinduse juht	1 995	2 221	2 680	2 680	2 680	EUR	
Ankara	Teenistuja	1 174	1 174	1 276	1 744	1 744	EUR	
Astana	Esinduse juht	3 514	4 067	4 569	8 945	8 945	EUR	
Astana	Teenistuja	1 577	2 433	2 832	3 604	5 856	EUR	
Ateena	Esinduse juht	3 150	4 280	4 700	6 800	6 800	EUR	
Ateena	Teenistuja	1 435	1 830	2 542	3 117	5 600	EUR	
Bakuu	Esinduse juht	2 411	2 528	2 528	3 333	3 333	EUR	
Bakuu	Teenistuja	1 332	1 592	1 906	2 120	2 806	EUR	
Berliin	Teenistuja	2 897	3 666	4 160	4 918	4 918	EUR	
Brüssel	Esinduse juht; erakorraline ja täievoliline suursaadik Poliitika- ja Julgeolekukomitees, asejuht PSC küsimustes; erakorraline ja täievoliline suursaadik, esindaja Alaliste Esindajate komitees, asejuht Coreper I küsimustes	2 555	3 198	3 540	4 733	4 733	EUR	
Brüssel	Teenistuja	1 628	1 740	2 205	2 760	3 708	EUR	
Budapest	Esinduse juht	3 812	4 302	4 446	5 446	5 446	EUR	
Budapest	Teenistuja	1 745	2 326	2 608	3 431	4 431	EUR	
Bukarest	Esinduse juht	3 850	4 280	4 683	6 000	6 000	EUR	
Bukarest	Teenistuja	1 698	2 295	2 717	3 550	4 500	EUR	
Canberra	Esinduse juht	4 023	5 124	6 305	7 582	7 582	EUR	
Canberra	Teenistuja	2 017	2 017	3 552	5 268	6 625	EUR	
Chişinău	Esinduse juht	2 135	2 275	2 275	2 275	2 275	EUR	
Chişinău	Teenistuja	1 155	1 500	1 500	1 500	1 500	EUR	
Dublin	Esinduse juht	6 347	7 176	9 000	12 000	12 000	EUR	
Dublin	Teenistuja	3 827	4 380	4 840	7 200	9 700	EUR	
Genf	Esinduse juht	5 864	7 796	9 306	9 306	9 306	EUR	
Genf	Teenistuja	3 231	3 547	5 169	6 959	6 959	EUR	
Haag	Esinduse juht	3 815	4 410	4 450	5 100	5 100	EUR	
Haag	Teenistuja	2 223	2 760	3 050	3 825	4 450	EUR	
Helsingi	Teenistuja	2 465	2 958	3 413	4 279	4 279	EUR	
Kairo	Esinduse juht	5 907	6 258	8 987	8 987	5 907	EUR	
Kairo	Teenistuja	2 679	3 816	4 713	8 071	2 679	EUR	
Kopenhaagen	Esinduse juht	5 649	5 987	5 987	7 833	7 833	EUR	
Kopenhaagen	Teenistuja	3 268	3 703	3 732	4 668	6 013	EUR	
Lissabon	Esinduse juht	3 500	4 460	4 700	7 000	7 000	EUR	
Lissabon	Teenistuja	2 250	2 250	2 883	3 600	5 250	EUR	
London 	Teenistuja	4 017	4 933	7 087	9 462	14 542	EUR	
Madrid	Esinduse juht	3 054	3 984	4 554	6 338	6 338	EUR	
Madrid	Teenistuja	1 714	1 877	2 435	3 443	5 145	EUR	
Minsk	Esinduse juht	2 180	2 473	2 473	2 473	2 473	EUR	
Minsk	Teenistuja	1 122	1 305	1 488	1 488	1 488	EUR	
Moskva	Teenistuja	2 981	4 121	5 129	6 411	6 411	EUR	
New Delhi	Teenistuja	3 232	3 232	5 386	6 980	9 813	EUR	
New York 	Esinduse juht	15 974	22 323	26 540	26 540	26 540	EUR	
New York 	Teenistuja	7 084	8 662	11 509	16 867	16 867	EUR	
Oslo	Esinduse juht	3 160	3 360	3 733	4 992	4 992	EUR	
Oslo	Teenistuja	2 188	2 344	2 496	3 343	4 515	EUR	
Ottawa	Esinduse juht	4 451	4 620	6 359	6 359	6 359	EUR	
Ottawa	Teenistuja	2 747	3 041	3 117	4 323	4 323	EUR	
Pariis	Esinduse juht	6 237	7 854	8 580	8 580	8 580	EUR	
Pariis	Teenistuja	2 907	3 845	4 840	6 367	6 367	EUR	
Peking	Teenistuja	4 480	5 176	5 718	8 202	8 598	EUR	
Praha	Esinduse juht	3 690	4 149	4 280	5 427	5 427	EUR	
Praha	Teenistuja	1 890	2 334	2 686	3 326	3 973	EUR	
Riia	Esinduse juht	2 353	2 403	2 403	2 750	2 750	EUR	
Riia	Teenistuja	1 138	1 300	1 531	1 889	2 417	EUR	
Rooma	Esinduse juht	5 072	6 348	7 706	7 706	7 706	EUR	
Rooma	Teenistuja	2 838	3 312	3 795	5 233	5 233	EUR	
San Francisco 	Esinduse juht	14 751	16 668	18 156	18 156	18 156	EUR	
San Francisco 	Teenistuja	7 001	8 536	9 922	13 513	13 513	EUR	
Singapur	Esinduse juht	7 964	12 219	15 130	21 416	21 416	EUR	
Singapur	Teenistuja	4 497	5 278	7 190	10 852	14 676	EUR	
Soul	Esinduse juht	6 029	8 406	9 828	11 798	11 798	EUR	
Soul	Teenistuja	2 601	3 433	5 390	7 622	9 704	EUR	
Stockholm	Teenistuja	2 556	2 993	3 600	3 600	3 600	EUR	
Strasbourg	Esinduse juht	2 983	3 289	3 289	3 289	3 289	EUR	
Strasbourg	Teenistuja	1 936	2 198	2 467	2 729	2 729	EUR	
Tel Aviv	Esinduse juht	6 519	7 327	9 486	9 486	9 486	EUR	
Tel Aviv	Teenistuja	3 725	3 725	4 657	6 795	6 795	EUR	
Thbilisi	Esinduse juht	3 750	4 946	5 098	6 411	6 411	EUR	
Thbilisi	Teenistuja	1 827	2 253	3 266	3 999	4 671	EUR	
Tokyo	Esinduse juht	8 923	11 886	14 050	18 572	18 572	EUR	
Tokyo	Teenistuja	4 070	5 194	6 998	10 228	13 566	EUR	
Varssavi	Esinduse juht	4 024	4 827	4 971	5 985	5 985	EUR	
Varssavi	Teenistuja	1 621	2 037	2 623	3 467	4 317	EUR	
Viin	Esinduse juht	3 716	4 385	5 316	6 500	6 500	EUR	
Viin	Teenistuja	2 002	2 353	2 831	3 741	5 200	EUR	
Vilnius	Esinduse juht	2 415	2 910	4 000	4 000	4 000	EUR	
Vilnius	Teenistuja	1 160	1 490	1 863	3 200	3 200	EUR	
Washington 	Teenistuja	3 855	4 420	4 961	5 978	6 300	EUR